Stel jou finansiële doelwitte vir 2021 - Jou Geld | Solidariteit WêreldJou Geld | Solidariteit Wêreld
Tuis › Artikels › Stel jou finansiële doelwitte vir 2021
Wanneer jy jou finansies vir die komende jaar beplan moet jy weet waarheen om te mik. As jy 'n duidelike beeld het van wat jou doel is, is dit maklik om na jou teiken te werk. Dit beteken dat jou doelwitte meetbaar, spesifiek en tydgerig moet wees.
Begin met die volgende vrae aan jouself:
Is ek tevrede met my netto waarde?
Wat is my voordele? (Kom ek in aanmerking vir 'n verhoging? Is ek 'n huiseienaar? Het ek 'n goeie pensioen?)
Wat is my nadele? (Is ek bekommerd oor afdanking, die afbetaling van ou kredietkaartskuld, hoë verband of huurpaaiemente?)
As ek teen die huidige koers bly spaar, wanneer kan ek aftree?
Hoeveel kan ek bespaar as ek elke maand R100 meer in 'n spaarrekening deponeer?
Hoeveel spandeer ek jaarliks aan rente op persoonlike lenings, kredietkaarte, verband- en motorlenings?
Wat is my grootste droom/doelwit vir hierdie jaar? En oor vyf/tien jaar van nou af?
Watter kompromieë is ek bereid om aan te gaan sodat ek my doelwitte kan bereik?
Moet ek my doelwitte aanpas?
Gebruik onderstaande as 'n riglyn vir die bepaling van jou 2021-prioriteite:
'n Begroting – 'n Goed beplande begroting sal jou help om jou beskikbare finansiële hulpbronne ten beste te benut.
Vrae wat jou kan help om te besluit hoeveel jy in 'n noodgeval gaan benodig:
Hoe veilig is my werk? As jy vol vertroue is dat jy met 'n bietjie minder reserwes oor die weg kan kom, kan jy dalk plek maak vir ander finansiële prioriteite soos skuldafbetaling.
Verwag ek groot uitgawes in die nabye toekoms? Gaan die toestand van jou huishoudelike toestelle en jou motor na en kyk of alles nog goed werk.
Hoeveel krediet het ek tot my beskikking? 'n Bestaande kredietkaartgerief vir huishoudelike kapitaal is geen ideale keuse wanneer jy in die nood is nie maar dis nogtans 'n opsie.
Hoe goed is my gesondheid? As jy aan 'n chroniese siekte ly, is dit 'n goeie idee om ekstra spaargeld te hê wat onvoorsiene gesondheidsorgkoste kan dek.
Het ek afhanklikes? Die grootte van jou noodfonds is relatief tot jou en jou gesin/afhanklikes se maandelikse lewenskoste.
Skuld – Beplan om (duur) skuld met rentekoerse van meer as 10% eerste af te betaal.
Versekering – Beskerm jouself deur ongeskiktheids- en lewensversekering uit te neem.
'n Mediese skema – Dis 'n noodsaaklikheid. Kies een met 'n maandelikse lidmaatskapsbydrae waarmee jy kan volhou.
Aftree-bydraes – Verhoog dit.
Boedelplan – Dis meer as net 'n testament. In 'n goeie boedelplan word uiteengesit wie jou finansiële en gesondheidsorgbesluite moet neem as jy dit nie self kan neem nie.
Kort- en langtermyndoelwitte – Begin om daarvoor te belê.
Spaar vir die lewe wat jy wil hê
As al bogenoemde dinge in plek is, kan jy begin spaar vir die lewe wat jy wil hê. Beleggers wat vroeg begin en gedissiplineerd is, word gewoonlik goed beloon. Maar niemand bou 'n huis sonder 'n weldeurdagte plan nie. Net so kan jy nie 'n belegging maak as jy nie weet wat jou uiteindelike doelwit daarmee is nie.
Spaarrekeninge – 'n Spaarrekening met 'n hoë opbrengs is die minste riskant en ideaal vir doelwitte wat jy binne die volgende twee jaar wil bereik omdat dit toeganklik is. As jy egter doelwitte het wat meer as twee jaar van nou af sal plaasvind, en gereed is om jou geld aggressiewer te laat groei, kan jy 'n makelaarsfirma of robo-adviseur oorweeg.
'n Robo-adviseur is 'n internetgebaseerde stelsel wat outomatiese beleggingsadvies bied deur eenvoudige vrae te stel om jou risikoprofiel vas te stel. Dit stel dan 'n persoonlike portefeulje voor wat vir jou aangepas is. Die gewildste robo-adviseurs in Suid-Afrika sluit in: Sygnia, Sanlam Smart Invest, OUTvest, Absa Virtual Investor en Bizank.
Beleggingsopsies sluit in:
Die aandelemark – Dit is die algemeenste en waarskynlik die voordeligste plek vir beleggers. As jy 'n aandeel koop, besit jy 'n klein deel van die maatskappy waarin jy gekoop het. Wanneer die maatskappy wins maak, kan jy 'n gedeelte van die winste in dividende ontvang. Wanneer die waarde van die maatskappy groei, styg die prys van die aandele wat jy besit, wat beteken dat jy dit later teen 'n wins kan verkoop.
Beleggingseffekte – As jy effekte koop, leen jy in werklikheid geld aan 'n maatskappy of die regering. Die regering of maatskappy moet jou dan rente op die "lening" vir die duur van die effekte se lewensiklus betaal. Effekte word gewoonlik as minder riskant as aandele beskou, maar hul potensiaal vir opbrengs is ook baie laer.
Onderlinge fondse – In plaas daarvan om 'n enkele aandeel te koop, kan jy 'n mandjie (verskeidenheid) aandele met een aankoop verkry. Die aandele in 'n onderlinge fonds word gewoonlik deur 'n onderlinge fondsbestuurder gekies en bestuur.
Fisiese kommoditeite – Dit is beleggings wat jy fisies besit, soos goud of silwer en dit dien dikwels as 'n beskerming teen moeilike ekonomiese tye.
Daar is risiko's.
Dawie Roodt, hoofekonoom en direkteur van die Efficient Group, sê: "Die geldmark se opbrengste is baie laag. Aandele en eiendom is baie duur en die aandelemark is 'n baie gevaarlike plek om te wees. Die antwoord vir batebestuur vandag is om te besluit hoe groot jou toleransie vir risiko is. Jy kan nie van markrisiko wegkom nie."
As jy in 2021 'n huis wil koop, 'n nuwe woonstel wil huur of 'n groot aankoop (soos 'n motor) moet finansier, moet jy ook jou kredietpunt bekyk. Jy kan jaarliks 'n gratis kredietverslag van een van die volgende kredietburo's verkry: TransUnion, Compuscan, Experian of XDS.